கேள்வி: கோக்கண்டன் இரவி - இவன் களப்பிரன் என்று கூறும் கருதுகோள்கள் பற்றி விளக்கவும்.
பதில்: சி. ஆர். சீனிவாசன் என்ற தொல்லியல் ஆய்வாளர் 1970களின் இறுதியில் தாராபுர வட்டம் பொன்னியவாடியில் இரண்டு கல்வெட்டுகளை கண்டறிந்தார். இந்த 2 கல்வெட்டுகளில் முறையே ''பௌமந் த்யவ்ரத னாகிய கோக்கண்டனிரவி'' என்றும் ''சந்த்ராதித்ய குலதிலகன் சார்வ பௌமன் கலிநிருப கள்வனா இன கோக்கண்டனிரவி'' என்றும் உள்ளன. இதனால் களப்பிரனென்னும் கலி அரசன் என்று களப்பிரர் பற்றி குறிப்பிடும் வேள்விக்குடி செப்பேட்டுச் செய்திகளின் வடமொழி வடிவமே ''கலிநிருப கள்வ'' என்று மாறியிருக்கலாம். இதைக்கொண்டே இவன் களப்பிர அரசன் என்று ஆய்வாளர்களால் கருதப்படுகிறான்.